Abantu Bakhetha Ukusebenzisa Imith Lezihlahla Zendulo Ukwelapha Imikhuhlane
Lokhu kulandela ukuqonga kwendleko yokuhlawulela ukwelatshwa ezibhedlela ikakhulu kunengi labantu elingasebenziyo elingela mali loba ama medical aid
BULAWAYO — Ukuthengiswa kwemithi yesintu kanye lezihlahla ezithile ekwelapheni imikhuhlane esivamile eZimbabwe kulandela ukuqonga kwendleko yokuhlawulela ukwelatshwa ezibhedlela ikakhulu kunengi labantu elingasebenziyo elingela ama medical aid sokulethe imbuzo kuzulu ukuthi imithi le ilungele umzimba na? njengoba isithengiswa yiloba ngubani ikakhulu ivela emazweni anjengaboChina. Inengi labantu emhlabeni jikelele liyayisebenzisa imithi lezihlahla okwendulo ulwazi lwazo oluvame ukugcinwa emasikweni ehlukeneyo lususwa ebadaleni lunikwa izizukulwane. Lanxa sokwaba lezibhedlela, inengi labantu liyasebenzisa ulwazi lolu ukwelapha izifo ezincane lingakayidinga usizo kubodokotela labongi. Ukusetshenziswa kwemithi le sekuvamile kuleli, inengi labantu selisenza ibhizimisi ngayo liyithengisa ivela emazweni anjenge Zansi Africa kanye leChina. Imithi le abayithengisayo bathi iyaqeda imikhuhlane yegazi, eyetshukela, iyagezisa isisu, icwazimulise ijwabu lokunye okunenginengi. Bakhona abafunga bagomele ngayo ukuthi iyasebenza okwamagama kodwa abanye ngabathi yikubhada abantu ngodaka emehlweni ngoba ayihlolwa ukuze kukhanye ukuthi isebenza njani okwenza abanye banathiswe imithi engasebenziyo ngamaqili nje adinga imali. Othengisa imithi le, iherbal medicine, uNkosikazi Rita Nkomo, uthi iyasebenza ngoba ayidali nhlupho ezinengi eziphathelane lokungenzakala nxa uyinatha, ezivame ukuba khona kumithi etholakala ezibhedlela lasemavinkilini athengisa imithi yamapharmacy. Uthi inengi lemithi yabo iyathengeka njalo isebenza kakhulu ekuvikeleni imikhuhlane kulekwelapheni. Isakhamuzi semzini we…….koBulawayo, uNkosikazi Nomathemba Siwela, uthi abantu abanengi kulezi insuku sebesebenzisa imithi le lanxa nje yena engayithembi okuyangaphi. Uthi inengi labantu abayisebenzisayo basuka bayithembe okudlulisileyo njalo bakholwa ukuthi umuthi owodwa uyelapha izifo zonke okufana labontolwane isihaqa lezinye okungeke kwaba liqiniso. Umnumzana Petros Makwaiba, oyisakhamuzi, uthi udubo lwemithi yendulo kanye layonaleyi esithengiswa ngabosomabhizimisi abangafundelanga ezempilakahle, yikuthi ayila silinganiso esiqondileyo ukuthi inathwa njani njalo kutheni. Wengeze esithi kudala abantu babesazi ukuthi yisiphi isihlahla esisetshenziswa nxa kutheni kodwa le imithi esithengiswa akwaziwa ukuthi yizihlahla zakuphi umango, ezihlolwe ngubani osokudinga ukuthi abantu bayisebenzise ngonanzelelo nxa beyithenga. Isakhamuzi, uNkosikazi Melody Nkala, uthi uyakhuthaza ukusetshenziswa kwemithi lezihlahla ngoba lemithi yesibhedlela isuka ezihlahleni ezitshiyeneyo. Uthi kudala abantu bebevele bephila ngemithi yonale, abantwana bakhule beqiniswa ngentolwane lesihaqa kungakho kaboni lutho olumangalisayo ngemithi le. Umongikazi, uNkosikazi Nobuhle Mathe, uthi kakhuthazi ukuthi abantu basebenzise imithi le nxa begula bengayanga esibhedlela. Uthi imithi esetshenziswa esibhedlela iyahlolwa ukuthi isebenza njani emaphatshini, esibindini kanye lakuzinso ngoba eminye imithi ilakho ukulimaza lezizitho nxa abantu bangananzeleli. Uthi imithi le ingaba ilentengo ephansi njalo abantu beyisebenzisa becabanga ukuthi iyavikela imikhuhlane kodwa kuqakathekile ukuthi bazi ukuthi ilungiswe ngubani kuliphi ilizwe. Abezempilakahle bathi lanxa uzulu wayevele ezisebenzisela izihlahla lemithi yesintu kuyadingeka imithetho kulezinsuku yokulawula lokhu ikakhulu njengoba sokwagcwala izigelekeqe ezihamba zithengisela abantu imithi engalunganga zisithi yizihlahla zesintu. Inengi lemithi le seyaba yibhizimisi ekhanga ikakhulu labo abangathandi ukuya ezibhedlela. EZimbabwe kulemithetho ekhangela ukuthengiswa kwemithi lanxa nje inengi labosomabhizimisi liyiceza ngokuthi izihlahla elizithengisayo ziphathisa ukuqinisa umzimba ukuze wenelise ukuzivikela emikhuhlaneni hatshi ukwelapha.